Αιφνιδιαστικό έλεγχο στο σπίτι του πρώην υπουργού Γιάννου Παπαντωνίου πραγματοποίησαν στις αρχές της εβδομάδας οι εισαγγελείς διαφθοράς με εντολή της νέας προϊσταμένης της Εισαγγελίας Διαφθοράς Ελένης Τουλουπάκη.

Η έφοδος των εισαγγελέων έγινε με άκρα μυστικότητα στο πλαίσιο της έρευνας που διενεργείται από την Δικαιοσύνη για υποθέσεις παράνομων αμοιβών από εξοπλιστικά προγράμματα την περίοδο της θητείας του κ. Παπαντωνίου στο υπουργείου Εθνικής 'Αμυνας , υπόθεση για την οποία πρόσφατα η Εισαγγελία Διαφθοράς άσκησε συμπληρωματική ποινική δίωξη για δωροδοκία και νομιμοποίηση εσόδων από παράνομη δραστηριότητα .

Σύμφωνα με πληροφορίες οι εισαγγελείς πραγματοποίησαν αιφνιδιαστικούς ελέγχους και στο γραφείο του πρώην υπουργού προκειμένου να αναζητήσουν στοιχεία για την έρευνα των δικαστικών αρχών , καθώς πλην της Εισαγγελίας Διαφθοράς για την περίοδο της υπουργίας του κ. Παπαντωνίου διενεργείται ήδη ποινική έρευνα από την ανακρίτρια Διαφθοράς Ηλιάνα Ζαμανίκα.

Το κλιμάκιο των εισαγγελέων που έκαναν έφοδο στους χώρους του κ. Παπαντωνίου φέρονται να κατέσχεσαν έγγραφα καθώς και αρχεία ηλεκτρονικών υπολογιστών τα οποία αξιολογούνται και αντιπαραβάλλονται με στοιχεία που ήδη κατέχει η Δικαιοσύνη, όπως τραπεζικοί λογαριασμοί της συζύγου του, συμβάσεις εξοπλιστικών και άλλα που αφορούν τίτλους ιδιοκτησίας του ζευγαριού, ακίνητα που απέκτησαν μετά το 2000. Από την αξιολόγηση των στοιχείων αυτών αναμένεται να κριθούν οι επόμενες κινήσεις της Δικαιοσύνης.

(Με πληροφορίες από ΑΠΕ - ΜΠΕ)